**ΕΙΣΑΓΩΓΗ**

1. **Οι Έλληνες της Δύσης**

Το ενδιαφέρον για τον ελληνισμό της Δύσης ξεκινά στα τέλη του 16ου αι. Η πρώτη επιστημονική δημοσίευση, και η μελέτη που έθεσε τη μελέτη του Ελληνισμού στην Κάτω Ιταλία και την Σικελία **(εικόνα 1)**, υπό την κάλυψη την έννοιας «Μεγάλη Ελλάδα» ήταν η νομισματική μονογραφία του Ολλανδού H. Goltz (1576). Η πραγματική όμως επανάσταση στις σπουδές του Ελληνισμού της Κάτω Ιταλίας ήλθε στο 18ο αιώνα με τη δημοσίευση των πινακίδων από την Ηράκλεια, οι οποίες έκαναν γνωστή την επιγραφική των Ελλήνων της Δύσης στον τότε πολιτισμένο κόσμο. Η ίδρυση του βασιλείου των Δύο Σικελιών και η ανακάλυψη του Paestum και του Ακράγαντα **(εικόνα 2)**, με τους τεράστιους, έρημους αλλά άθικτους ναούς, οδηγεί σε αναζωπύρωση του ενδιαφέροντος για τις περιοχές αυτές: οι ευγενείς πλέον, στην μακρά παραμονή τους στην Ρώμη και την περιήγησή τους στην Τοσκάνη και την περιοχή του Βεζουβίου, προσθέτουν τώρα και νέους προορισμούς στον νότο. Ένας από τους επιφανέστερους επισκέπτες είναι και ο Goethe, που έφθασε και στην Σικελία **(εικόνα 3)**. Σημαντικό ρόλο σε αυτή την εξέλιξη έπαιξε το γεγονός ότι η Σικελία και η Νότια Ιταλία ήταν κομμάτια του ελληνικού κόσμου, που εκείνη την περίοδο αποκτούσε απρόσμενη δημοτικότητα στις δυτικο-ευρωπαϊκές χώρες και την Β. Αμερική, με την Αθήνα ως μοντέλο του εμπορικού και στρατιωτικού ιμπεριαλισμού της Αγγλίας, αλλά και με τη δημοκρατία των Ηνωμένων Πολιτειών. Η δυσκολία να επισκεφτεί κανείς την υπό οθωμανική κυριαρχία Ελλάδα, μετέτρεψε τις δύο περιοχές σε αυθεντικές μαρτυρίες του ελληνικού παρελθόντος για τους επισκέπτες της Ιταλίας.

Στα τέλη του 19ου αι., ο Άγγλος ιστορικός Freeman δημοσιεύει την τετράτομη ιστορία της Σικελίας, η οποία αναλύει τον ελληνικό αποικισμό με όρους που προσιδιάζουν στην ιστορία της αγγλικής αυτοκρατορίας, υιοθετώντας μια συγκριτική μέθοδο ανάλυσης. Έκτοτε, ο αποικισμός της Σικελίας και της Μεγάλης Ελλάδας (8ος - 7ος αιώνας π.Χ.) αποτέλεσε το προνομιακό πεδίο έρευνας πάνω στο φαινόμενο του αποικισμού και της μετανάστευσης κατά την αρχαιότητα. Περιττό να ειπωθεί ότι το λευκό κοινό των ευρωπαίων και βορειοαμερικανών αποικιοκρατών ταυτίζονταν με τους Αρχαίους Έλληνες αποίκους, με αποτέλεσμα η ιστορία της περιοχής να εξετάζεται σχεδόν αποκλειστικά από τη δική τους σκοπιά, τουλάχιστον σε ότι αφορά τη αγγλοσαξωνική και γερμανική βιβλιογραφία. Η αποικιακή εμπειρία των Ευρωπαίων και των Βόρειο-αμερικανών τροφοδότησε την έρευνα σε ακαδημαϊκό επίπεδο, διαμορφώνοντας μια αποσπασματική και παραμορφωμένη εικόνα των αρχαίων αποικιακών φαινομένων[[1]](#footnote-1).

Η νέα ιστορική συγκυρία που ήρθε με την ανεξαρτησία των χωρών του Τρίτου Κόσμου από τις αποικιακές δυνάμεις οδήγησε σε μια νέα ακαδημαϊκή τάση, που διατείνεται την «από-αποικιοποίηση των σπουδών», η οποία έφτασε με αρκετή καθυστέρηση στις Ελληνικές σπουδές, τη δεκαετία του 1990. Έκτοτε, ο αποικιακός τρόπος προσέγγισης του αποικισμού στιγματίζεται ως αναχρονιστικός και πολιτικά αντιδραστικός και η μελέτη του αποικισμού διαπνέεται από την μετα-αποικιακή προσέγγιση, όπως θα δούμε στο επόμενο κεφάλαιο. Οι τάσεις αυτές βέβαια δεν επηρέασαν την ιταλική βιβλιογραφία, που ανέκαθεν αντιμετώπιζε την ελληνική κληρονομιά και την αρχαιολογία των αυτοχθόνων ισότιμα ως κομμάτια της διαμόρφωσης της ιταλικότητας[[2]](#footnote-2).

Στην αρχαιολογία της Σικελίας και της Νότιας Ιταλίας υπάρχουν αρκετοί σταθμοί: ο πρώτος είναι η ενοποίηση της Ιταλίας, που έφερε μεγάλους αρχαιολόγους όπως ο Paolo Orsi **(εικόνα 4)** και ο Gabrici στον νότο, με αποτέλεσμα μια φρενήρη κούρσα ανασκαφών και ερευνών που είχε ως αποτέλεσμα την έρευνα και τη δημοσίευση αποτελεσμάτων για τις νεκροπόλεις και τους ναούς των κυριοτέρων πόλεων της περιοχής (Μέγαρα Υβλαία, Συρακούσες, Καμαρίνα, Επιζεφύριοι Λοκροί, Μέδμα, Ρήγιον), ενώ ταυτόχρονα εξερευνούσαν την προϊστορία των ιταλικών λαών πριν τον αποικισμό. Στο επίπεδο της ερμηνείας, οι Ιταλοί αρχαιολόγοι και ιστορικοί διατηρούσαν μια αμφίσημη στάση απέναντι στον Ελληνισμό. Ενώ ο Orsi υιοθετούσε ένα πλήρως ελληνοκεντρικό σύστημα, που απηχεί και στην ορολογία που ακόμη και σήμερα χρησιμοποιούν οι Ιταλοί αρχαιολόγοι (όροι όπως εγχυτρισμός, ταφή σε πίθο κλπ.), η εθνικιστική και κυρίως η φασιστική τάση στην Ιταλία οδήγησε στο θαυμασμό της ιταλικότητας, μιας απλοϊκότερης αλλά αυθεντικότερης μορφής τέχνης από την Ελληνική, ενώ για τη Σικελία αντίστοιχα, διατυπώθηκε η θεωρία ότι οι Έλληνες οσμώθηκαν με τους κατώτερους πολιτιστικά αυτόχθονες και δημιούργησαν ένα νέο, διακριτό πολιτισμικό μόρφωμα[[3]](#footnote-3).

Ήδη από τη δεκαετία του 1930, ο Arthur Dale Trendall συστηματοποίησε τη μελέτη της ερυθρόμορφης κεραμικής της Νότιας Ιταλίας και της Σικελίας, ανοίγοντας το δρόμο για μια πυρετώδη δραστηριότητα δημοσιεύσεων που κρατά ως σήμερα. Με την αεροφωτογραφία που ήρθε στην έρευνα μετά τον 2ο Παγκόσμιο Πόλεμο, έγινε εφικτή, κυρίως από τα μέσα της δεκαετίας του 1970, ως τα τέλη της δεκαετίας του 1980, χάρη και σε μεγάλα προγράμματα αμερικανικών πανεπιστημίων και ιταλικών εφοριών αρχαιοτήτων, η συστηματική έρευνα της υπαίθρου των Ελληνικών πόλεων.

Σταθμό για τη μελέτη της Μεγάλης Ελλάδας και την εκλαίκευση των αποτελεσμάτων της σύγχρονης έρευνας αποτελούν οι κατάλογοι εκθέσεων και οι δημοσιεύσεις ιταλών ειδικών, υπό την αιγίδα του Giuseppe Pugliese Carratelli, που πραγματοποιήθηκαν γύρω στο 1995-1996[[4]](#footnote-4). Το 2002 προγραμματίστηκε μια πολύ μεγάλη έκθεση με έργα της Κάτω Ιταλίας στις Ηνωμένες Πολιτείες, με έργα από τα περισσότερα Μουσεία της Κάτω Ιταλίας. Στην Ιταλία η δραστηριότητα αυτή συνεχίζεται αδιάσπαστα, με την έμφαση βέβαια να δίδεται περισσότερο στις σχέσεις Ελλήνων και αυτοχθόνων. Μια μεγάλη έκθεση το 2004, έδωσε την ευκαιρία για έναν απολογισμό της έρευνας των τελευταίων 120 ετών και της αναζήτησης των προοπτικών του μέλλοντος. Εκθέσεις για την Μεγάλη Ελλάδα και τη Σικελία γίνονται έκτοτε με αμείωτο ρυθμό, τόσο στην ίδια την Ιταλία, όσο και σε αμερικανικά μουσεία, μέσω ενός προγράμματος ανταλλαγών. H αρχαιολογική έρευνα είναι τόσο εκτεταμένη, που σχεδόν είναι αδύνατο να παρακολουθήσει κανείς την εξέλιξή της, ειδικά κρίνοντας από το γεγονός ότι η πλειοψηφία των ανασκαφικών εκθέσεων, αλλά και των συνθέσεων και των εξειδικευμένων συνεδρίων και συλλογικών τόμων γίνεται στην ιταλική και δημοσιεύεται συχνά σε μικρής κυκλοφορίας περιοδικά και τόμους.

Στην Ελλάδα το ενδιαφέρον για τους Έλληνες της Δύσης είναι μικρότερο, αλλά αυξάνει ολοένα, κυρίως μέσω μεταφράσεων ξένων έργων και με τη δειλή προσπάθεια μικρής εμβέλειας εκθέσεων, όπως τα ευρήματα του ιερού της Ήρας Λακινίας στον εκθεσιακό χώρο του Δήμου Αθηναίων στο Πάρκο Βενιζέλου (1997), ή η έκθεση για τη Νάξο των Κυκλάδων και τη Νάξο της Σικελίας στο Πανεπιστήμιο Αθηνών (2001). Το 2004 έγινε μια μεγάλη έκθεση με θέμα τον αθλητισμό στη Μεγάλη Ελλάδα στο Μουσείο Γουλανδρή: εκεί παρουσιάστηκαν περίφημα έργα (ο νέος της Μοτύης και ο έφηβος του Ακράγαντα), ενώ το κοινό είχε την ευκαιρία να δει από κοντά τα εκπληκτικά αττικά αγγεία και ορισμένα πρώιμα ιταλιώτικα που παρουσιάζουν αθλητικές σκηνές. Το 2008 παρουσιάστηκε στο Νέο Μουσείο της Ακρόπολης μια έκθεση με έργα από την Ιταλία που είχαν εξαχθεί παράνομα, αποκτήθηκαν από μουσεία των Ηνωμένων Πολιτειών και επιστράφηκαν. Σε αυτά περιλαμβάνονταν μια μεγάλη ομάδα ιταλιώτικων αγγείων, και κάποια άλλα εκλεκτά έργα που φτιάχθηκαν εκεί. Οι εκθέσεις του Μουσείου Γουλανδρή περιλαμβάνουν συχνά ευρήματα από την Νότια Ιταλία και τη Σικελία. Ας σημειωθεί πάντως ότι η συλλογή ιταλικών αγγείων του εθνικού Μουσείου δεν εκτίθεται. Αντίθετα, εκτίθενται ορισμένα αντικείμενα της συλλογής Βλαστού (αγγεία, ακροκέραμα και ειδώλια), ενώ στα υπόλοιπα ελληνικά μουσεία εκτίθενται ελάχιστα αντικείμενα που προέρχονται από το εμπόριο έργων τέχνης (Μουσείο Καννελοπούλου, Γουλανδρή και Μπενάκη).

**2. Ιταλία, Μεγάλη Ελλάδα και Σικελία**

Ο Διονύσιος Αλικαρνασσεύς (Ρωμαϊκές Αρχαιότητες) αναφέρει τα δύο αρχαιότερα ονόματα που χρησιμοποιούσαν οι Έλληνες για την Ιταλία **(εικόνα 5)**, Εσπερία και Αυσονία. Εσπερία σημαίνει «χώρα της Δύσης». Πρόκειται για μια ονομασία που απηχεί τις πρώιμες εμπειρίες επαφών με την Ιταλία των Ελλήνων αυτικών πριν τον αποικισμό. Αντίθετα, ο όρος Αυσονία προέρχεται από τους Αύσονες, τους κατοίκους των περιοχών που αποικίστηκαν πρώτες (Πιθηκούσσες και Κύμη στην Καμπανία). Σε ένα αρχικό στάδιο, ο όρος αποδόθηκε στο σύνολο της χερσοννήσου. Τέλος, η ονομασία Ιταλία θεωρείται ότι εμφανίζεται για πρώτη φορά στον ιστορικό Αντίοχο των Συρακουσών (5ος αι.): πρόκειται για το όνομα του βασιλιά των Ενοτρίων, Ιταλό. Σύμφωνα με τον Αριστοτέλη, ο Ιταλός ίδρυσε τα κοινά συσσίτια, πριν αυτά εμφανιστούν στη Σπάρτη και την Κρήτη. Ο όρος είναι γεωγραφικά περιορισμένος στην περιοχή του αχαϊκού αποικισμού, δηλαδή την Καλαβρία. Προγενέστεροι συγγραφείς (Φερεκύδης), συνδέουν τους Ιταλούς της προϊστορίας με τους Πελασγούς και την Αρκαδία, μέσω του βασιλιά Λυκόφρονος και των γιων του Πευκέτιο και Ενότριο (η μετανάστευση αυτή χρονολογείται 17 γενιές πριν τον Τρωικό πόλεμο). Μετά το 264 π.Χ., οι Ρωμαίοι, νικητές του 1ου Καρχηδονιακού Πολέμου, επέβαλαν τον όρο ως την περιοχή των Άλπεων, ώστε να καλύπτει το σύνολο της Ιταλικής Χερσοννήσου[[5]](#footnote-5).

Ο όρος «Μεγάλη Ελλάς» απαντά για πρώτη φορά στον Πολύβιο (2. 39.1). Πρωϊμότερες αναφορές στην Σικελία και την Νότια Ιταλία **(εικόνες 1, 6-7)**, όταν δεν είναι γεωγραφικές, κάνουν χρήση γενικών όρων: έτσι, ο Πίνδαρος (Πυθ. 1.146), αναφέρει ότι ο Ιέρων των Συρακουσών έσωσε την Ελλάδα (δηλαδή τη Σικελία) από τους Καρχηδονίους. Άλλες πηγές (Σοφοκλής), αναφέρονται στην Ιταλία, ενώ ο όρος Μεγάλη Ελλάς χρησιμοποιείται σε τρία διαφορετικά εδάφια του Ευρυπίδη για να περιγράψει την μητροπολιτική Ελλάδα. Ο όρος Μεγάλη Ελλάς συμπεριλαμβάνει την Σικελία, το νωρίτερο από την εποχή του Στράβωνα (6.1.2).

Πιθανολογείται από τους περισσότερους ιστορικούς ότι ο όρος πρωτοεμφανίζεται τον 6ο αι., και μάλιστα συνδέεται με την Πυθαγόρεια φιλοσοφία (με βάση την λανθασμένη ερμηνεία ενός εδαφίου του Τίμαιου από τον Ταυρομήνιον). Η ερμηνεία του ποικίλλει, οι περισσότεροι ιστορικοί όμως συμφωνούν στο ότι το επίθετο «Μεγάλη» χρησιμοποιείται σε αντιδιαστολή με την μητροπολιτική Ελλάδα, που ήταν μικρότερη. Κάτι τέτοιο δεν επιβεβαιώνεται από την γλωσσολογική έρευνα: τέτοια ερμηνεία θα δικαιολογούνταν μόνο αν χρησιμοποιούνταν το επίθετο «Μείζων». Επομένως, βάσιμη είναι η άποψη που συσχετίζει το επίθετο Μεγάλη με θρησκευτικές αντιλήψεις. Με βάση αυτή τη θεώρηση, Μεγάλη Ελλάς είναι ένας χαρακτηρισμός με θρησκευτικό χαρακτήρα, που δείχνει την μεγάλη ιερότητα της Κάτω Ιταλίας, με τις αρχαίες λατρείες της Αφροδίτης, της Δήμητρας και της Κόρης, της Ήρας και του Διόνυσου[[6]](#footnote-6).

Για το όνομα της Σικελίας, υπάρχει μια παράδοση αρκετά ομοιογενής. Σύμφωνα με το Διόδωρο Σικελιώτη (5, 2, 1) «Ἡ γὰρ νῆσος τὸ παλαιὸν ἀπὸ μὲν τοῦ σχήματος Τρινακρία κληθεῖσα, ἀπὸ δὲ τῶν κατοικησάντων αὐτὴν Σικανῶν Σικανία προσαγορευθεῖσα, τὸ τελευταῖον ἀπὸ Σικελῶν τῶν ἐκ τῆς Ἰταλίας πανδημεὶ περαιωθέντων ὠνόμοσται Σικελία». Ο όρος Τρινακρία, αναμφισβήτητα ο πρωιμότερος που χρησιμοποιούσαν οι Έλληνες ναυτικοί όταν διέπλεαν το νησί, πριν την αποικιακή εμπειρία, οφείλεται στο τριγωνικό σχήμα του (Τρινακρία: με τρία ακρωτήρια, τρίγωνη). To ίδιο θα ίσχυε και για τη Σαρδηνία, που αποκαλούνταν αρχικά Ιχνιούσσα, γιατί το σχήμα της έμοιαζε με το ίχνος του ανθρώπινου ποδιού. Η Σικανίη αναφέρεται στην *Οδύσσεια* (24, 304), απηχώντας προφανώς την περίοδο του αποικισμού. Την αλλαγή του ονόματος, μετά την κατάβαση των Ιταλικών λαών, των Σικελών, επιβεβαιώνει και ο Ηρόδοτος (7, 140), όταν μιλάει για το ταξίδι του Μίνωα στην Σικανίη, που την εποχή του ονομάζονταν Σικελία. Τόσο ο Θουκυδίδης (6.2.2) όσο και ο Στράβων (6.2.1) επιβεβαιώνουν την παράδοση που αναφέρει ο Διόδωρος και ανάγεται λογικά στην βασική πηγή του τελευταίου, τον σικελό ιστορικό Τίμαιο από το Ταυρομήνιον. Οι πρωιμότερες αναφορές στους Σικανούς (Φίλιστος – 6ος αι. και Τίμαιος), τους θεωρούν είτε μετανάστες από την Ιβηρία, είτε αυτόχθονες[[7]](#footnote-7).

H άποψη ότι η νήσος ονομάστηκε αρχικά Σικανίη και μετά Σικελία προσκρούει σε μια σειρά από επιγραφικά και φιλολογικά δεδομένα: αρχικά, το όνομα Σικελή εμφανίζεται στην Οδύσσεια, ως όνομα δούλης των Φαιάκων. Επίσης, επιγραφικές πηγές στα ακκαδικά (Ugarit της Συρίας) και στην Αίγυπτο, κάνουν λόγο για έναν θαλάσσιο λαό, τους Si-ka-la-y-u ή Sekeles και στη χώρα τους τη Σικελία, ήδη από τα τέλη του 13ου αιώνα π.Χ. Τέλος, το όνομα Siculus εμφανίζεται ως προσωνύμιο μέλους ενός ρωμαϊκού γένους, ήδη από τις αρχές του 5ου αιώνα π.Χ. (Cloelius Siculus της gens Cloelia, 495 π.Χ.). ενώ την ίδια περίοδο στην Αθήνα δραστηριοποιούνται οι κεραμείς Σικανός και Σικελός[[8]](#footnote-8).

**3. Γεωγραφική επισκόπηση**

**3.1. Καμπανία (εικ. 8)**

Είναι η μόνη ζώνη της Κεντρικής Ιταλίας που γνώρισε τον ελληνικό αποικισμό, καθώς οι αρχαιότερες ελληνικές αποικίες βρίσκονται στο έδαφός της. Πρόκειται για τις Πιθηκούσσες στη μικρή ηφαιστειακή νήσο Ischia και την Κύμη, ακριβώς απέναντι, στην καμπανική παραλία, στο βόρειο τμήμα του κόλπου της Νάπολης. Ο κόλπος αυτός δεσπόζει στο τοπίο της Καμπανίας και αποτελεί έναν από τους ομορφότερους τόπους της Ευρώπης. Κατά τον ύστερο 6ο αιώνα π.Χ., ιδρύθηκε η Δικαιαρχία. Αργότερα ιδρύεται και η Νεάπολις, για την οποία δεν υπάρχει συμφωνία μεταξύ των πηγών και των αρχσιολογικών δεδομένων, ως προς την χρονολογία ίδρυσής της.

Η βόρεια Καμπανία αποτελείται από πεδιάδες παρόμοιες με αυτές που βρίσκονται βορειότερα. Στο νότιο τμήμα, η οροσειρά των Απεννίνων κόβει απότομα την πεδιάδα της Καμπανίας. Η περιοχή έχει να επιδείξει ένα ιδιαίτερα διαφοροποιημένο γεωλογικό χάρτη, με εναλλαγή ασβεστολιθικών, αμμολιθικών και ηφαιστειογενών όγκων. Η περιοχή ήταν ιδιαίτερα πλούσια κατά την αρχαιότητα, σε βαθμό που οι Ρωμαίοι της έδωσαν το προσωνύμιο «ευτυχής» (Campania felix). Πιο συγκεκριμένα, η περιοχή γύρω από τον Βεζούβιο, περιέχει μερικά από τα πλέον εύφορα τμήματα της ιταλικής χερσονήσου.

Τα εγχώρια κέντρα αναπτύσσονται κυρίως στο Βορρά, με την Καπύη, πρωτεύουσα των Καμπανών από τον ύστερο 5ο αι. Αποτελεί ένα από τα σημαντικότερα αρχαιολογικού ενδιαφέροντος κέντρα της κεντρικής Ιταλίας, καθώς συνιστά το χωνευτήρι των ετρουσκικών, ελληνικών και εγχώριων στοιχείων στην τέχνη. Από τον ύστερο 7ο αι., η Καπύη είναι ένα ετρουσκικό κέντρο, με πολλά επιχώρια στοιχεία. Η πόλη διατήρησε το κύρος της και κατά τη ρωμαϊκή περίοδο, αποτελώντας τη δεύτερη σημαντικότερη μετά τη Ρώμη, πόλη της Ιταλίας. Άλλες πόλεις είναι η Nola, όπου έχουν βρεθεί μεγάλες ποσότητες αττικής κεραμικής του 5ου αι. π.Χ., ενώ στο Νότο και στην περιοχή γνωστή ως Salentum βρίσκονται οι ετρουσκικές αποικίες του Pontecagnano και του Fratte. Η πρώτη θέση είναι ένα νότιο άκρο της επέκτασης του πολιτισμού της Villanova, και ακμάζει ιδιαίτερα κατά την Ανατολίζουσα περίοδο, ενώ το Fratte διατηρεί τη σημασία του καθ’όλη την αρχαϊκή περίοδο. Και τα δύο κέντρα, παρά τα έντονα ετρουσκικά στοιχεία (επιγραφές, κεραμική κλπ.), ήταν μεικτά σε πληθυσμό.

Μεταξύ των άλλων καμπανικών θέσεων που γνωρίζουν μια περίπλοκη ιστορία στο νότο, αμφιταλαντευόμενες μεταξύ του ετρουσκικού, του ελληνικού και του οσκικού, εγχώριου στοιχείου, σπουδαιότερη είναι η Πομπηία, που ιδρύθηκε τον 6ο αι. π.Χ. Η ελληνική παρουσία ήταν πολύ έντονη, όπως μαρτυρά η ύπαρξη του δωρικού ναού του Απόλλωνα και οι αρχαιολογικές μαρτυρίες. Το τελευταίο τέταρτο του 5ου αι. καταλήφθηκε από τους Σαυνίτες και αργότερα αποτέλεσε ρωμαϊκή αποικία.

**3.2. Λευκανία (εικ. 9)**

Η Λευκανία είναι μια ευρύτερη περιοχή της Νότιας Ιταλίας. Στο δυτικό της τμήμα βρέχεται από την τυρρηνική Θάλασσα, ενώ προς ανατολάς φθάνει στις υπώρειες της Απουλίας. Κατά τον 9ο και τον 8ο αιώνα, εμφανίστηκαν εκεί ισχυροί οικισμοί αυτοχθόνων, κυριότερος των οποίων είναι η Sala Consilina, με ευρύτερες πολιτισμικές επαφές με την περιοχή της Ετρουρίας. Η σημαντικότερη ελληνική θέση εκεί είναι η Ποσειδωνία. Νοτιώτερα κτίστηκε η Ελαία από Φωκαείς που διέφυγαν από την Κορσική. Στο Ανατολικό τμήμα, που εφάπτεται με την Απουλία, συναντάμε το Μεταπόντιον και τους οικισμούς των αυτοχθόνων στο εσωτερικό Pisticci, Policoro κλπ. Οι σχέσεις Ελλήνων και αυτοχθόνων φαίνεται πώς ήταν συμβιωτικές στην αρχαϊκή περίοδο. Μετά τα μέσα του 5ου αιώνα, οι Λευκανοί υπέταξαν την Ποσειδωνία και πίεσαν τις υπόλοιπες Ελληνικές πόλεις. Σταδιακά, το ελληνικό στοιχείο συρρικνώθηκε και επέζησε μόνον στο Μεταπόντιο και την Ηρακλεία.

**3.3. Απουλία (εικ. 10)**

Η περιοχή του Τάραντα. Παλαιότερα αναφέρεται ως Ιαπυγία, όπου η αρχαιολογία και οι γραπτές πηγές κάνουν λόγο για ισχυρούς πολιτισμούς αυτοχθόνων, με επαφές με την Σαρδηνία και την Ετρουρία. Ο ελληνικός αποικισμός άλλαξε το ισοζύγιο των δυνάμεων στην περιοχή. Με το πέρασμα στην αρχαϊκή περίοδο, ο Τάραντας δέσποσε των υπόλοιπων πόλεων και ήλεγξε στρατιωτικά τους γείτονές. του. Στον 5ο και τον 4ο αιώνα, οι περιοχές της ενδοχώρας, όπου κυριαρχούσε το αυτόχθον στοιχείο ονομάζονται Πευκετία, Δαυνία και Μεσσαπία. Οι επιχώριοι πληθυσμοί θα ζήσουν σε σχετική αρμονία με τον Τάραντα ως τα μέσα του 5ου αιώνα. Έκτοτε η διαμάχη θα είναι συνεχής, ως τον 3ο αιώνα και την κατάλυση της αυτονομίας τους από την Ρώμη. Πολιτισμικά όμως, η αφομοίωση των ελληνικών στοιχείων από μέρους των κατοίκων της Απουλίας θα είναι συνεχής. Σημαντική θέση των αυτοχθόνων είναι το Ruvo, ένας ιδιαίτερα ακμάζων οικισμός, με σχέσεις με την Αθήνα, τον Τάραντα και την Ετρουρία, όπως μαρτυρούν οι πλουσιότατες ταφές που έχουν ανακαλυφθεί εκεί. Από το Ruvo προέρχονται μερικά από τα σημαντικότερα αττικά αγγεία του ύστερου 5ου αιώνα π.Χ., όπως ο κρατήρας του Πρόνομου και ο κρατήρας του Τάλου.

**3.4. Καλαβρία (11)**

Η Καλαβρία είναι η νοτιότερη περιοχή της Ιταλίας. Εκεί αναπτύχθησαν ισχυροί αυτόχθονες πολιτισμοί στον 8ο και τον 7ο αιώνα. Η πόλη του Ρηγίου, στην απόληξη της ιταλικής χερσοννήσου, υπήρξε συχνά συνδεδεμένη με τα σικελικά πράγματα. Η σημαντικότερη αρχαϊκή και κλασική πόλη όμως είναι οι Λοκροί. Στον 4ο αιώνα οι Βρέττιοι, τοπικό φύλο, αναδεικνύονται σε ισχυρό παράγοντα, και επηρεάζουν τις σχέσεις των Ελλήνων με τους Ρωμαίους.

**3.5. Σικελία (12)**

Η Σικελία είναι ένα πραγματικό σταυροδρόμι: μεταξύ Δυτικής Μεσογείου και Ανατολικής, μεταξύ της Ιταλίας και της Βόρειας Ευρώπης και της Αφρικής, αποτελεί ένα σημείο αναφοράς για πολλούς μεγάλους πολιτισμούς : Έλληνες, Καρχηδόνιοι, Ρωμαίοι, Βυζαντινοί, Άραβες, Νορμανδοί, Γάλλοι, είναι μερικοί μόνον από τους κατακτητές και τους εποικιστές που διαμόρφωσαν την ιστορία της νήσου.

Η νήσος κατοικήθηκε από την παλαιολιθική περίοδο. Κατά την εποχή του Χαλκού, αναπτύχθηκαν διάφοροι σημαντικοί πολιτισμοί και κέντρα, με στενούς δεσμούς με την Ανατολή (Θάψος, Pantalica κλπ.) και εμπορικές επαφές με τους Μυκηναίους.

Η νήσος είναι πολύ εύφορη, με ηφαιστειακή γη. Δεσπόζει το ηφαίστειο της Αίτνας που είναι ακόμη ενεργό και κατά καιρούς προκαλεί εκρήξεις και διαρροή λάβας.

Γεωγραφικά, χωρίζεται σε τρία κυρίως τμήματα : το ανατολικό, το οποίο αποτέλεσε και το πεδίο ανάπτυξης των ελληνικών αποικιών, από το 734 π.Χ. ως και τις αρχές του 6ου αι. Η Ζάγκλη-Μεσσήνη στα στενά με την Ιταλία, η Νάξος, οι Λεοντίνοι, τα Μέγαρα Υβλαία, και οι Συρακούσες αποτελούν τις κυριότερες ελληνικές πόλεις της Ανατολικής Ακτής. Στο κεντρικό τμήμα της νήσου, οι Έλληνες έφθασαν αργότερα, με τις αποικίες της Καμάρινας της Γέλας, του Ακράγαντα και της Ηράκλειας Μινώας στο Νότο και την Ιμέρα στον βορρά. Το δυτικό τμήμα της νήσου κυριαρχούνταν από τους Καρχηδονίους. Η δυτικότερη ελληνική πόλη ήταν ο Σελινούντας, ο οποίος στις περισσότερες συγκρούσεις μεταξύ Ελλήνων και Καρχηδονίων πήρε το μέρος των τελευταίων.

4. Οι λαοί της Καμπανίας, της Νότιας Ιταλίας και της Σικελίας **(εικόνες 13-14)**

4.1. Καμπανοί και άλλοι λαοί της Καμπανίας

Σύμφωνα με τις Ελληνικές πηγές, οι πρώτοι κάτοικοι της Καμπανίας ήταν οι Οπικοί και οι Αύσονες. Ορισμένοι συγγραφείς τους θεωρούν δύο διαφορετικούς λαούς, άλλοι όμως τους αναφέρουν ως ενιαία εθνότητα με δύο ονόματα. Οι Οπικοί πιστεύεται σήμερα ότι ήταν οι κάτοικοι της παράκτιας Καμπανίας, φορείς του πολιτισμού των λακκοειδών τάφων – tombe a fossa (**εικόνες 15-16**).

Οι Έλληνες φθάνουν στην Καμπανία τα μέσα του 8ου αιώνα και αποικίζουν την κεντρική παράλια περιοχή (Κύμη, Πιθηκούσσες και αργότερα Δικαιαρχία, Νεάπολις). Στα νότια (Pontecagnano (**εικόνες 17-18**), Fratte, Pompei **(εικόνα 19)**) και στα βόρεια της Καμπανίας (Καπύη) (**εικόνες 20-21**) εμφανίζονται πληθυσμοί που γράφουν ετρουσκικά, και συμβιώνουν με το αυτόχθον στοιχείο. Από τα μέσα του 5ου αιώνα όμως, οι κάτοικοι των πεδιάδων της μεσογαίας (campus), δηλαδή ο πολεμικός λαός των Καμπανών (με σημαντικές θέσεις τη Nola (**εικόνα 22**), τη Suessula και το Teanum) επεκτείνονται προς την ακτή και υποτάσουν σταδιακά τις ετρουσκικές και ελληνικές κοινότητες.

Οι Καμπανοί ήταν ιταλικό φύλο, που σχετίζεται με την οσκική γλώσσα. Οι Ρωμαίοι τους ταυτίζουν με τους Σαυνίτες. Την ίδια περίοδο, στον 5ο αιώνα π.Χ., κατέρχονται από το Λάτιο οι Volsci και εγκαθίστανται στην βόρεια – κεντρική Καμπανία **(εικόνα 23)**.

Η τύχη της περιοχής είναι αρχικά συνυφασμένη με τον ανταγωνισμό Κύμης και Ετρούσκων και αργότερα Καμπανών και Ρωμαίων. Μετά την αποτυχία του Αννίβα, η Καμπανία περνά ολοκληρωτικά στη ρωμαϊκή σφαίρα επιρροής, με εξαίρεση τη Νεάπολη, που διατηρεί την ελληνικότητά της για αρκετούς ακόμη αιώνες.

4.2. Νότια Ιταλία

4.2.1. Δαύνιοι, Πευκέτιοι, Μεσσάπιοι στην Απουλία

Πρόκειται για τρεις ιταλικούς λαούς της Απουλίας, που κατοικούν γύρω από την περιοχή του Τάραντα, μια περιοχή στην οποία κατά την εποχή του Σιδήρου οι ελληνικές πηγές τοποθετούσαν και τους Ιάπυγες. Οι Δαύνιοι κατοικούν στη Βόρεια Απουλία, οι Πευκέτιοι στην Κεντρική και Δυτική και οι Μεσσάπιοι στην Νότια (**εικόνες 24-25**). Από τα σπαράγματα των γλωσσών τους που έχουν επιβιώσει, αποδεικνύεται ότι ήταν λαοί ιταλικοί, που υιοθέτησαν το ελληνικό αλφάβητο περί τον 6ο αιώνα π,Χ.

Οι σχέσεις των σημαντικών αυτών αυτοχθόνων λαών με τη μεγάλη ελληνική αποικία είναι αμφίσημες και ποικίλες κατά τους αιώνες. Φαίνεται πώς σε ένα βαθμό οι περιοχές τους είχαν πληθυσμό μεικτό, που ζούσε υπό την ηγεμονία του Τάραντα ως τα μέσα περίπου του 5ου αιώνα. Έκτοτε, ο Τάρας βρίσκεται σε συνεχή διαμάχη με ένα τουλάχιστον από τα τρία φύλα κάθε φορά, μέχρι και την κατάληψή του από τους Ρωμαίους το 284 π.Χ.

Οι οικισμοί των τριών λαών εξελίχθηκαν σταδιακά σε σημαντικά πολίσματα, με έντονη αστικοποίηση, και εκτεταμένες νεκροπόλεις με πλούσιες σε ελληνική κεραμική και κοσμήματα ταφές (Canosa, Herdonia, Ruvo **(εικόνες 26-27)**). Όπως θα δούμε παρακάτω, έχουν αξιόλογη κεραμική παραγωγή, αρχικά χειροποίητη, και εν συνεχεία τροχήλατη, που διαρκεί μέχρι και την ελληνιστική περίοδο και εμπνέεται αόριστα από την κεραμική των αποίκων.

4.2.3. Λευκανοί και Βρέττιοι

Φθάνοντας στην περιοχή, και ιδίως στην τυρρηνική ακτή, οι Έλληνες συνάντησαν τους Οινωτρούς, έναν πολιτισμό της εποχής του Σιδήρου, που είχε εκτεταμένες επαφές με την Κεντρική Ιταλία **(εικόνα 28)**. Οι σημαντικότερες ελληνικές πόλεις ιδρύονται κατά τον 6ο αιώνα, και έχουν σχετικά σύντομη διάρκεια αυτονομίας.

Οι Λευκανοί και οι Βρέττιοι είναι λαοί οσκικής καταγωγής, που παίρνουν το όνομά τους από το τοτεμικό ζώο της φυλής τους (λύκος και ελάφι, αντίστοιχα). Οι Λευκανοί καταλαμβάνουν τον ύστερο 5ο και τον 4ο αιώνα την Ποσειδωνία και το Λάος και συμβιώνουν με τους Έλληνες στις μεγάλες πόλεις, ως την κατάκτησή τους από τους Ρωμαίους. Στην Ποσειδωνία, η συμβίωση δίνει σημαντικά αποτελέσματα, με την ανάπτυξη του τοπικού ερυθρόμορφου ρυθμού από μετανάστες από τη Σικελία και την παράδοση των γραπτών τάφων (**εικόνες 29-30**). Η γλώσσα τους γράφεται σε ελληνικό αλφάβητο, και είναι γνωστή από ύστερα κυρίως κείμενα (3ος αι. π.Χ.) (**εικόνα 31**). Αντίθεται οι Βρέττιοι ζουν σε μικρά, ασήμαντα πολίσματα. Και οι δύο λαοί αποτέλεσαν κατά καιρούς συμμάχους των Ρωμαίων έναντι των ελληνικών πόλεων.

4.3. Ελύμοι – Σικανοί – Σικελοί (**εικόνα 32**)

Η ενδοχώρα της Σικελίας ανήκε σε αυτόχθονες πληθυσμούς: Σικελούς στην Ανατολή, Ελύμες στη Δύση και Σικανούς στο κεντρικό τμήμα. Η αρχαιολογία πάντως δεν επιβεβαιώνει αυτό το χωρισμό, που ανάγεται στον Θουκυδίδη (6.2.3-5), καθώς οι αυτόχθονες πολιτισμοί δεν παρουσιάζουν σημαντικές διαφοροποιήσεις. Πρακτικά είναι αδύνατο να καθοριστούν οι ζώνες εξάπλωσης των τριών λαών, με εξαίρεση ένα τμήμα της επικράτειας των Ελύμων στη Δύση. Στον 6ο αι., τα αυτόχθονα πολίσματα δέχονται την ελληνική επιρροή και εξελληνίζονται, ενώ και η μεγάλη δύναμη της περιοχής, οι Συρακούσες, θα ιδρύσουν μια σειρά αποικιών στην ενδοχώρα (Άκραι, Κασμήνη και αργότερα Αίτνα).

4.3.1. Σικανοί και Σικελοί

Πρόκειται για τους πρώτους κατοίκους της νήσου. Προέρχονται είτε από την Ιβηρική, είτε είναι αυτόχθονες. Η γλώσσα τους είναι ινδο-ευρωπαϊκή, με πιθανούς δεσμούς με την Ιλλυρία. Οι Σικανοί αναφέρονται και από τις λατινικές πηγές, ως προερχόμενοι από το Λάτιο. Στην ιστορική περίοδο περιορίζονται στην ΝΔ περιοχή της νήσου, γύρω από τον Ακράγαντα και τη Γέλα. Το αλφάβητό τους προέρχεται από το ελληνικό.

Οι Σικελοί θεωρούνται από τις πηγές ως άλλος ένας ιταλικός λαός. Βρίσκονται στην ανατολική Σικελία, όπως μαρτυρά και το ανθρωπονύμιο Σικελός (Σελινούς, Συρακούσες κλπ.). Καταλαμβάνουν σημαντικές θέσσεις την ενδοώρα (Sabbucina (**εικόνες 33-35**), Vassallaggi, Sant Angelo Muxaro, η έδρα του μυθικού βασιλιά Κώκαλου, Monte Bubbonia), όπου ιδρύουν ορεινούς οργανωμένους οικισμούς. Aπό το λεξιλόγιο που διασώζουν οι αρχαίοι συγγραφείς, φαίνεται ότι έχουν σχέσεις με οσκικούς πληθυσμούς της Κ. Ιταλίας.

4.3.2. Έλυμοι

Λαός ινδοευρωπαϊκός, αλλά με σκοτεινή προέλευση. Η γλώσσα τους, γνωστή από μικρό αριθμό επιγραφών σε αττικά αγγεία του 6ου και του 5ου αι. π.Χ. **(εικόνα 36)** και από λεζάντες σε νομίσματα, έχει δεχθεί μεγάλη επίδραση από τα ελληνικά, ενώ οι μελετητές ανιχνεύουν και συγγένειες με τη φρυγική, τη θρακική, ή τις ιταλικές γλώσσες. Το αλφάβητό τους είναι μια ελεύθερη προσαρμογή του ελληνικού αλφαβήτου του Σελινούντα[[9]](#footnote-9). Για τους Έλληνες της αρχαιότητας, οι Έλυμοι ήταν βάρβαροι, αλλά κατάγονταν από τους Τρώες, επομένως οι εμπορικές σχέσεις μαζί τους δεν ήταν κάτι υποτιμητικό για τους Έλληνες (Θουκυδίδης 6.2). Αντίθετα, ο Ελλάνικος τους θεωρούσε ως λαό που ήρθε από την Ιταλία. Σύμφωνα με την τρέχουσα αντίληψη, πρόκειται για ένα λαό αυτόχθονα, που κατοικούσε στην περιοχή από την ιταλική εποχή του Χαλκού. Οι σημαντικότερες πόλεις τους ήταν η Εγέστα (ή Σεγέστα) **(εικόνα 37)**, η Έρυξ και η Εντέλλα, ενώ μια θέση που έχει ανασκαφεί και έχει δώσει σημαντικά ευρήματα είναι το Monte Iato **(εικόνα 38)**. Στη θρησκεία τους περιλαμβάνονται μεγάλες γυναικείες θεότητες, στην Έρυκα (μια θεότητα με χαρακτηριστικά Αφροδίτης / Venus / Αστάρτης και λατρεύτηκε στη Ρώμη μετά το 217 ως Venus Erycina), το Monte Iato (Αφροδίτη) και στο Monte Barbaro (μητέρα των Θεών) και η Άρτεμις/Diana της Σεγέστας[[10]](#footnote-10). Στη διάρκεια του 6ου και του 5ου αι. π.Χ., οι Έλυμοι συνήθως συμμαχούσαν με τους Καρχηδόνιους και τον Σελινούντα, ενάντια στους υπόλοιπους Έλληνες. Μετά την στερέωση της επιρροής των τυράννων της Γέλας και των Συρακουσών, στράφηκαν προς την Αθήνα και τελικά συμμάχησαν εκ νέου με τους Φοίνικες στα τέλη του 5ου και στον 4ο αι. π.Χ, όταν όμως τα εθνικά τους χαρακτηριστικά σιγά σιγά απαλείφονται από τον επιγραφικό και τον αρχαιολογικό ορίζοντα[[11]](#footnote-11).

4.3.3. Φοίνικες

Οι επαφές της Ανατολής με τη Δύση ξεκινούν με τους Φοίνικες, που είναι σε μεγάλο βαθμό υπεύθυνοι, μαζί με τους Έλληνες, για τη «μεσογειοποίηση» της Ιταλίας, της Ισπανίας και της Β. Αφρικής (**εικόνα 39**). Οι Φοίνικες κουβαλούν στη Δύση και στην Ελλάδα τέχνεργα από την Αίγυπτο, την Μέση Ανατολή, τη Συρία, και τη δική τους περιοχή, τον σημερινό Λίβανο (**εικόνες 40-41, 43**). Η Σιδών και η Τύρος είναι οι σημαντικότερες πόλεις τους, αλλά στα δυτικά πράγματα, από νωρίς, ο βασικός παράγων διάδοσης του Φοινικικού πολιτισμού είναι η Καρχηδόνα, που ιδρύθηκε το 810 π.Χ.

Στη Σικελία οι Έλληνες συνάντησαν τους Φοίνικες, που σύμφωνα με το Θουκυδίδη, αλλά αντίθετα με την αρχαιολογική μαρτυρία, έφτασαν πρώτοι στο νησί, αλλά μετά τον αποικισμό περιορίστηκαν στο δυτικό άκρο της. Οι Φοίνικες δραστηριοποιούνται σε μεγάλο βαθμό στη Σαρδηνία (**εικόνα 44**) και την Ετρουρία, όπου ανταγωνίζονται τους Έλληνες, αλλά και συνυπάρχουν μαζί τους σε ελληνικά πολίσματα όπως οι Πιθηκούσσες (**εικόνα 39**). Η παρουσία τους στη δυτική Σικελία εκφράζεται μέσα από την ίδρυση αποικιών, όπως η Μοτύη (**εικόνα 42**), η Πάνορμος και το Soluntum και αργότερα το Λιλυβαίον (Marsala). Από τις αρχές του του 5ου αιώνα, οι Καρχηδόνιοι, δηλαδή οι δυτικοί Φοίνικες (Punici των λατινικών πηγών), θα βρεθούν σε έντονο ανταγωνισμό με τους Έλληνες για την κυριαρχία στο νησί (μάχη της Ιμέρας το 480 π.Χ., πόλεμοι Διονυσίου Α΄και Καρχηδονίων μεταξύ 409 και 394, εποχή του Τιμολέωντα και του Αγαθοκλή στο δεύτερο μισό του 4ου αι. π.Χ.), που θα τερματιστεί με τον πρώτο Καρχηδονιακό Πόλεμο (246 π.Χ.), όταν οι Συρακούσιοι θα συμμαχήσουν με τους Ρωμαίους και εν τέλει με την αποτυχία της εκστρατείας του Αννίβα στην Ιταλία (199 π.Χ.), που θα σημάνει και το τέλος της ελληνικής πολιτικής παρουσίας στη νήσο. Οι πόλεμοι αυτοί θα μεταλλάξουν τη νήσο, με την καταστροφή των Ελληνικών πόλεων, την εισροή μισθοφόρων από την Καμπανία και την ανάδειξη των Συρακουσών σε μοναδικό κυρίαρχο πόλο του Ελληνισμού, ήδη από τα τέλη του 5ου αι. κε., με τη δημιουργία της ρωμαϊκής επαρχίας της Σικελίας και του βασιλείου του Ιέρωνα των Συρακουσών, και εν τέλει με τον εκρωμαϊσμό της νήσου στο 2ο αι. π.Χ.

1. Van Dommelen, P. 2012. «Colonialism and Migration in the Ancient Mediterranean», *Ann. Rev. Anthropol.* 41, 393-409, ιδία 396. [↑](#footnote-ref-1)
2. Βλ. Greco, E. 2011. “On the Origin of the Western Greek *Poleis*”, *Ancient West and East* 10, 233-242, ιδία 233-234. [↑](#footnote-ref-2)
3. F. de Angelis, *Archaic and Classical Greek Sicily. A Social and Economic History*, Oxford 2016, 5-19. [↑](#footnote-ref-3)
4. *Sikanie*, 1983. *Megale Hellas*, 1986. *Magna Grecia* I-IV, 1993. *I Greci in Occidente - The Western Greeks*, 1996. [↑](#footnote-ref-4)
5. G. de Sensi Petritto, «Italo, Italia, Italioti : alle origini di una nozione », στο *Unità multiple. Centocinquant’anni ? Italia ? Unità ?*, Rome 2015, 53-92. W.V. Harris – A. La Rocca, « Quando e come l'Italia divenne per la prima volta Italia? Un saggio sulla politica dell'identità”, *Studi Storici* 48.2, 2007, 301-322. F. Lombardo, « Achei, Enotri, Italia», στο E. Greco (επιμ.), *Gli Achei e l’identità etnica di Achei dell’Occidente,* Atene-Paestum 2002, 257-270. [↑](#footnote-ref-5)
6. F. Cordano, «Megale Hellas, Magna Graecia, Italia. Dinamiche di nomi», στο *Magna Graecia. Archeologia di un sapere*, Catanzaro 2005, 33-40. [↑](#footnote-ref-6)
7. G.F. Trau, “Il Nome della Sardegna e della Sicilia sulle Rotte delle Fenici e dei Greci in età arcauca. Analisi di una tradizione storico-letteraria”, *Rivista di Studi Fenici* 30.2, 2002, 125-146. [↑](#footnote-ref-7)
8. Ο. Tribulato (επιμ.), *Language and Linguistic Contact in Sicily*, Oxford 2012, 5-8. [↑](#footnote-ref-8)
9. S. Marchesini, στο Tribulato 2012, 95-114. [↑](#footnote-ref-9)
10. S. de Vido στο P. Anello κ.α. (επιμ.), *Ethne e Religione nella Sicilia Antica*, Roma 2006, 147-180. [↑](#footnote-ref-10)
11. [↑](#footnote-ref-11)